作者:吳潛
標題:賀新郎
內容:未是全衰暮。但相思、昭亭數曲，水村煙墅。只比兒兒額上壽，尚有時光如許。況坎子、常交離午。須信火龍能陸戰，更驅他、水虎蟠滄浦。崑崙頂，時飛度。東皇驀向崑崙遇。道如今、金階玉陛，待卿闊步。猶恐荊人攀戀切，未放征帆高舉。怕公去、狐狸嗥舞。江漢一時誰作者，想聲聲、贊祝明良聚。天下久，望霖雨。